https://agora.xtec.cat/ceip-celiaartiga/ç

Història de l’escola
PER QUÈ ES VA CONSTRUIR L’ESCOLA AL BARRI SOL I VISTA?  

L’escola Cèlia Artiga està ubicada a la zona nord-est de Reus, al carrer Mont Caro, 2-6; al Barri Sol i  Vista, barri perifèric de la ciutat. És un barri amb solera i identitat pròpia, nascut arran de l’allau  immigratòria dels anys 60. 

El curs 1981-82, alumnat i professorat van ocupar per primera vegada aquest edifici, i el 27 de novembre de l’any 1981 es va dur a terme la seva inauguració. Fins aquest curs, l’escola estava ubicada  a les dependències de la Parròquia de l’Assumpció. La nova construcció de l’escola donava resposta a  les necessitats educatives d’una zona de Reus amb un fort creixement. Moltes famílies del barri havien  lluitat per aconseguir aquesta nova escola. Eren temps d’il·lusió col·lectiva. El país vivia una nova  etapa, temps molt difícils econòmicament, però on tot estava per construir. Amb moltes ganes de  consolidar la gestió des dels Ajuntaments i la consolidació d’una Administració pròpia representada  per la Generalitat.  

Des de l’inici del seu funcionament fins a finals dels anys 80 l’escola era d’una línia. Després, amb  l’envelliment del barri, el número d’alumnes va baixar considerablement, i l’escola va passar a ser  cíclica, és a dir, agrupava els alumnes en cicles. La plantilla en aquell moment va arribar a ser de 8  mestres. A meitats dels anys 90 es van construir moltes cases unifamiliars a la vora, que va comportar  un important creixement poblacional i, especialment, un rejoveniment amb l’arribada de parelles  joves, la qual cosa va fer créixer l’alumnat potencial de l’escola. L’escola va passar a ser una altra  vegada d’una línia, tal com és actualment.